Source: http://www.epi.sk/zz/1990-569
Timestamp: 2019-04-25 18:00:48+00:00
Document Index: 16135430

Matched Legal Cases: ['§ 1', '§ 2', '§ 3', '§ 5', '§ 6', '§ 58', '§ 23']

569/1990 Zb. Vyhláška Federálneho ministerstva financií o dovoznej prirážke | Aktuálne znenie
Hľadaj v 569/1990 ×
569/1990 Zb.
Vyhláška č. 569/1990 Zb.Vyhláška Federálneho ministerstva financií o dovoznej prirážke
Čiastka 93/1990
Platnosť od 28.12.1990 do31.03.1991
Účinnosť od 31.12.1990 do31.03.1991
Zrušený 108/1991 Zb.
§ 1 - Rozsah tovaru, na ktorý sa dovozné prirážky uplatňujú
§ 2 - Výška dovoznej prirážky
§ 3 - Postup pri vyberaní dovoznej prirážky
§ 5 - Spätná refundácia dovoznej prirážky
§ 6 - Účinnosť vyhlášky
Aktuálne znenie 31.12.1990 - 31.03.1991
Federálne ministerstvo financií v rozsahu splnomocnenia daného uznesením vlády č. 852 z 3. decembra 1990 podľa § 58 zákona č. 194/1988 Zb. o pôsobnosti federálnych ústredných orgánov štátnej správy v znení zákona č. 297/1990 Zb. po dohode s Federálnym ministerstvom zahraničného obchodu, Federálnym ministerstvom pre strategické plánovanie a Štátnou bankou česko-slovenskou ustanovuje:
Rozsah tovaru, na ktorý sa dovozné prirážky uplatňujú
Dovozná prirážka sa uplatňuje na dovozy spotrebného tovaru a potravín. Zoznam položiek, na ktoré sa dovozná prirážka vzťahuje, tvorí prílohu č. 1 tejto vyhlášky. Dovozná prirážka sa nevzťahuje na dovozy neobchodného tovaru.
Výška dovoznej prirážky
Základom pre určenie výšky dovoznej prirážky je hodnota tovaru, slúžiaca pre výpočet cla (colná hodnota). Dovozná prirážka sa ustanovuje vo výške 20 % z tohto základu.
Postup pri vyberaní dovoznej prirážky
Pre dovoznú prirážku vystavuje príslušná colnica samostatný výmer. Pri vymeriavaní a výbere dovoznej prirážky postupuje colnica spôsobom uplatňovaným pri vymeriavaní a vyberaní cla. Dovozná prirážka sa bude fakturovať, platiť a účtovať spoločne s výškou vymeriavaného cla. Dovozná prirážka, rovnako ako dovozné clo, sa pripočítava k fakturovanej cene a stáva sa súčasťou ceny tovaru predávaného konečnému spotrebiteľovi. Odvod dovoznej prirážky do štátneho rozpočtu vykoná Ústredná colná správa. Účastník colného konania, spravidla prvý dovozca, bude uhrádzať dovoznú prirážku v lehote zhodnej pre odvod cla.
V prípade, že dovozná prirážka nebude uhradená v ustanovenej lehote, uplatnia sa sankcia podľa osobitných predpisov.1)
Spätná refundácia dovoznej prirážky
Tovar, ktorý bol zaťažený dovoznou prirážkou a predával sa v maloobchode za devízové prostriedky alebo za odberné poukážky, získané za devízové prostriedky, bude oslobodený od dovoznej prirážky. Podkladom pre spätné refundovanie dovoznej prirážky bude mesačný doklad o súhrne zaťaženia predajnej organizácie dovoznou prirážkou. Refundácia sa vykoná dobropisom Ústrednej colnej správy.
Vyhláška nadobúda účinnosť dňom vyhlásenia a stráca účinnosť 31. decembrom 1991.
1) § 23 zákona č. 129/1989 Zb. o rozpočtovej sústave ČSSR a o pravidlách hospodárenia s rozpočtovými prostriedkami (rozpočtové pravidlá).